Ehipululo 75: Ovakuendye Vekuana Mombambilonia
OHAMBA Nambukondonosole ankho watyindile Ovaisilayeli aveho vokuatanga nawa, evetuala ko Mbambilonia. Iya ohamba aholovonapo ovakuendye vana ankho ovawa unene, novanongo. Ovakuendye vamue vekuana, ovava weete polutalatu apa. Umue utiwa o Daniele. Ovakuavo valukwa omanyina oko Mbambilonia Sadrake, na Mesake na Abedeneku.
Nambukodonosole ankho wasokele okulongesa ovakuendye ovo, opo vaundape mombala yae. Iya tyina papita omanima etatu, na aholovonepo vala ovanongo unene, opo vemukuateseko okutetulula ovitateka. Mokuenda kuelongeso ohamba ankho uhanda ovakuendye vakale nekongoko no kuapama. Moluotyo, watuma ovaundapi vae, vevepe aveho okulia kuna ohamba nombunga yae ankho valia, no vinyu.
Tala Daniele. Ove utyii oityi ekahi nokupopila Aspenas, onkhalamutue yovaundapi va Nambukondonosole? Daniele ukahi nokumutolela okuti, kahande okulia ovipuka oviwa vitunda komesa yo hamba. Mahi, Aspenas ankho wasukalala. Iya ati: ‘Ohamba watokola oityi onue muna yokulia nokunwa. Inkha kamukala nekongoko ngo vakuendye vakuenyi, ohamba ipondola okundyipaa.’
Daniele apopila omulume una watumua na Aspenas opo eveyunge, ati: ‘Mbambavo, hetekela vala ononthiki 10 okutuavela onombi, nomakovi, nomalupoyu atyiho tyomepia vala. Iya okunwa tuavele vala omeva. Konyima yononthiki ombo, otueleka novakuendye vana vekahi nokulia ovikulia viohamba. Otale ovalie vekahi vali nawa.’
Omulume oo etavela. Etyi papita ononthiki 10, Daniele nomapanga ae etatu, vakongoka vali tyipona ovakuendye ovakuavo. Moluotyo, omulume oo watualako nokuvepa onombi nomakovi, aviho viomepia. Eheveavela vali ovikulia viohamba.
Konyima yomanima etatu, ovakuendye aveho avevetuala ku Nambukondonosole. Etyi atomphola navo aveho, ohamba wamona okuti Daniele nomapanga ae etatu, ankho ovanongo vali. Moluotyo, ohamba evepe ovilinga vio kumukuatesako mombala. Tyina ohamba ankho apula Daniele, na Sadrake, na Mesake na Abedeneku, ine o putyina eveavela ovitateka viatena, ankho vetyivila vali unene, tyipona ono saserdote mbo hamba no vanongo vae.
Daniel 1:1-21.
Omapulo
- Ovalie ovakuendye ava vekuana polutalatu apa? Iya omokonda yatyi vekahi Mombambilonia?
- Olusoke patyi Nambukondonosole ankho ena kombinga yovakuendye ava vekuana? Iya oityi atuma ovaundapi vae?
- Oityi Daniele aita kombinga yokulia nokunwa kuae no mapanga ae etatu?
- Vakala ononthiki ekwi nokulia vala onombi, nomakovi, nomalupoyu. Konyima yononthiki ombo, Daniele nomapanga ae etatu ankho vekahi ñgeni etyi vaelekwa novakuendye ovakuavo?
- Oñgeni Daniele nomapanga ae etatu veya okukala mo mbala yo hamba? Iya omonkhalelo patyi ankho vavililepo vali tyipona ono saserdote novanongo vomo Mbambilonia?
Omapulo omakuavo
- Tanga Daniel 1:1-21.
Ononkhono patyi tuesukisa okulinga, inkha tuhanda okuluisa omahetaiko no kutualako tyapama? (Dan. 1:8; Gên. 39:7, 10; Gál. 6:9)
Oñgeni ovakuendye novahikuena vapondola okuhetaikwa ine okuyondyua nomahando elifwa nokulia kuo hamba ina? (Dan. 1:8; Pro. 20:1; 2 Cor. 6:17-7:1)
Etyi Ombimbiliya ipopia kombinga yovakuendye ovo vekuana ova Hebreu, tyitukuatesako okunoñgonoka tyi kombinga yokulilongesa mosikola yakaputu? (Dan. 1:20; Isa. 54:13; 1 Cor. 3:18-20)
umb_Latn umb_Latn umb_Latn umb_Latn umb_Latn umb_Latn umb_Latn kea_Latn umb_Latn umb_Latn bem_Latn cjk_Latn umb_Latn umb_Latn umb_Latn cjk_Latn ssw_Latn umb_Latn umb_Latn